**Dôvodová správa**

1. **Všeobecná časť**

Návrh zákona má za cieľ predĺžiť lehotu, v rámci ktorej sú právnické osoby oprávnené na vykonávanie verejných zbierok podľa ustanovení zákona č. 162/2014 Z. z., o verejných zbierkach a o zmene a doplnení niektorých zákonov (ďalej „zákon o verejných zbierkach“) povinné predložiť správnemu orgánu záverečnú správu zbierky.

Podľa súčasného znenia zákona o verejných zbierkach sú právnické osoby oprávnené na vykonávanie verejných zbierok povinné túto záverečnú správu predložiť do 12 mesiacov odo dňa ukončenia zbierky, pokiaľ ide o zbierky, čistý výnos ktorých sa použije na území Slovenskej republiky a do 24 mesiacov, pokiaľ ide o zbierky, čistý výnos ktorých sa použije mimo územia Slovenskej republiky. Navrhovanou zmenou by sa obe lehoty predĺžili o 12 mesiacov, čím by sa vytvoril dodatočný priestor na využívanie výnosov zo zbierky aj u zbierok, ktorých čisté výnosy sú využívané na území Slovenskej republiky, aj u zbierok, ktorých čisté výnosu sú využívané mimo tohto územia.

Verejné zbierky sú významným zdrojom financií pre mimovládne neziskové organizácie a ďalšie oprávnené subjekty, ktoré slúžia na financovanie všeobecne prospešných cieľov. Tieto zdroje sú tvorené dobrovoľnými príspevkami fyzických a právnických osôb v súlade s týmto zákonom. Pandémia COVID-19, ktorá vypukla začiatkom roka 2020 však zasiahla do všetkých oblastí života, verejné zbierky a dobročinnosť nevynímajúc. Organizovanie skupinových podujatí a ďalších verejných aktivít financovaných z verejných zbierok bolo v dôsledku protiepidemiologických opatrení sťažené, resp. úplne znemožnené, narúšajúc tak plány využívania výnosov z verejných zbierok na dlhé obdobie dopredu. Výnosy zo zbierok však musia byť využité v presne stanovenom čase a ich využitie deklarované prostredníctvom predloženia záverečnej správy zbierky v lehote 12, resp. 24 mesiacov. Toto obdobie je pri súčasnom stave spôsobenom pandémiou nedosiahnuteľné a po uplynutí zákonom stanovenej lehoty už výnosy zbierok nebudú môcť byť využité. Negatívnym vývojom spojeným s pandémiou COVID-19 sú zasiahnuté najmä zbierky, ktoré boli realizované v priebehu roku 2019, ktorých výnos musí byť podľa zákona využitý počas roka 2020, ale aj zbierky, ktoré sú realizované v priebehu roka 2020 a potenciálne v období nasledujúcom po roku 2020, kedy sa aj v dôsledku negatívneho ekonomického vývoja očakáva menšie množstvo darcov, ale aj v dôsledku opatrení proti šíreniu koronavírusu, ktoré nedovoľujú organizovanie verejných podujatí, ktoré často slúžia práve na vykonávanie verejných zbierok. Zmena zákona by sa tak mala vzťahovať už na zbierky, ktoré boli začaté v roku 2019 a využívanie ich výnosu v priebehu roka 2020 nebolo objektívne možné, ale aj na všetky ďalšie zbierky začaté po roku 2020. Zmena zákona tak zároveň umožní pružnejšie reagovať aj v prípade podobných krízových situácií v budúcnosti.

Zmena zákona taktiež reflektuje ťažkosti spojené s využívaním výnosov verejných zbierok mimo územia Slovenskej republiky, a to najmä v dôsledku obmedzenia cestovania ako súčasti protiepidemiologických opatrení.

Návrh zákona je v súlade s Ústavou Slovenskej republiky, ústavnými zákonmi a všeobecne záväznými právnymi predpismi, medzinárodnými záväzkami Slovenskej republiky, ako aj s právom Európskej únie.

Predložený návrh zákona nebude mať dopad na verejné financie, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

1. **Osobitná časť**

**K Čl. I**

Predlžuje sa lehota, v rámci ktorej sú právnické osoby oprávnené na vykonávanie verejných zbierok povinné predložiť správnemu orgánu záverečnú správu zbierky. Táto lehota sa predlžuje o 12 mesiacov u zbierok, ktorých čistý výnos je použitý na území Slovenskej republiky, a teda bude lehota stanovená na 24 mesiacov a rovnako sa predlžuje o 12 mesiacov u zbierok, ktorých čistý výnos je použitý mimo územia Slovenskej republiky, a teda bude u týchto zbierok stanovená na 36 mesiacov. Zmena sa bude vzťahovať aj na zbierky, ktoré boli začaté najneskôr dňa 1.1.2019.

**K Čl. II**

Ustanovuje sa účinnosť zákona na 1. novembra 2020.